               IL-KUMMISSJONI EWROPEA
            Brussell, 13.5.2019
            COM(2019) 221 final
            2019/0107(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            li l-Ġermanja tingħata s-setgħa li temenda l-ftehim bilaterali eżistenti tagħha dwar it-trasport bit-triq mal-Iżvizzera bil-għan li tawtorizza l-operazzjonijiet ta' kabotaġġ waqt is-servizzi internazzjonali tat-trasport bit-triq tal-passiġġieri bil-kowċ u bix-xarabank fir-reġjuni tal-fruntiera bejn iż-żewġ pajjiżi

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet għall-proposta u l-objettivi tagħha

                  Dwar is-suġġett

                  Ir-reġjuni tal-fruntiera tal-Ġermanja u tal-Iżvizzera huma integrati mill-qrib. Ħafna Ġermaniżi jivvjaġġaw biex jaħdmu fl-Iżvizzera u viċi versa u fit-toroq hemm traffiku vibranti ta' passiġġieri transkonfinali. Huma offruti għadd ta' servizzi tax-xarabanks u tal-kowċis li jaqsmu l-fruntiera u b'hekk jgħaqqdu r-reġjuni tal-fruntiera taż-żewġ pajjiżi.

                  Il-ġarr ta' passiġġieri u ta' oġġetti mit-toroq fiż-żewġ direzzjonijiet bejn l-Iżvizzera u l-UE huwa rregolat mill-Ftehim dwar it-trasport fuq l-art bejn l-UE u l-Iżvizzera
                     1
                   (minn hawn 'il quddiem "Ftehim tal-UE").

                  Skont l-Artikolu 20(1) tal-Ftehim tal-UE, "[i]t-trasport bejn żewġ posizzjonijiet li jinsabu fit-territorju ta' l-istess Parti Kontraenti bit-trasportaturi stabbiliti fit-territorju tal-Parti Kontraenti l-oħra mhux awtorizzar taħt dan il-Ftehim". Dan ifisser li t-trasportaturi li joperaw is-servizzi tal-passiġġieri li jaqsmu l-fruntiera jistgħu jġorru biss passiġġieri bejn il-fruntieri jew fi ħdan it-territorju tal-Parti Kontraenti li huma stabbiliti fih. L-operaturi tax-xarabanks u tal-kowċis stabbiliti fl-Iżvizzera ma jistgħux iġorru passiġġieri bejn żewġ postijiet fuq in-naħa Ġermaniża tal-fruntiera u l-operaturi stabbiliti fl-UE ma jistgħux iġorru passiġġieri bejn żewġ postijiet fuq in-naħa Żvizzera tal-fruntiera.

                  L-Artikolu 20(2) tal-Ftehim tal-UE jippermetti li jibqgħu jiġu eżerċitati d-drittijiet diġà eżistenti skont ftehimiet bilaterali konklużi bejn Stati Membri individwali tal-UE u l-Iżvizzera li kienu fis-seħħ fiż-żmien meta ġie konkluż il-Ftehim tal-UE, dment li ma jkun hemm l-ebda diskriminazzjoni bejn it-trasportaturi tal-UE u l-ebda tfixkil tal-kompetizzjoni. Għalhekk, il-kabotaġġ fit-trasport tal-passiġġieri bil-kowċ u bix-xarabank huwa possibbli f'relazzjonijiet mal-Iżvizzera fil-każ li ftehim bejn Stat Membru tal-UE u l-Iżvizzera li daħal fis-seħħ fil-21 ta' Ġunju 1999 ikun ippreveda dan. Fil-prattika, l-ebda wieħed mill-ftehimiet bilaterali bejn l-Istati Membri u l-Iżvizzera li kienu fis-seħħ f'dak iż-żmien ma ppreveda drittijiet tal-kabotaġġ għat-trasport tal-passiġġieri bil-kowċ u bix-xarabank.
                     2

                  Permezz ta' ittra datata l-11 ta' Mejju 2017, il-Ġermanja informat lill-Kummissjoni li hija tapprezza jekk l-Unjoni kellha tagħtiha s-setgħa skont l-Artikolu 2(1) tat-TFUE biex temenda l-ftehim bilaterali tagħha dwar it-trasport bit-triq mal-Iżvizzera tal-1953
                     3
                   bil-għan li tawtorizza operazzjonijiet ta' kabotaġġ waqt l-għoti ta' servizzi tat-trasport tal-passiġġieri bil-kowċ u bix-xarabank fir-reġjun tal-fruntiera bejn iż-żewġ pajjiżi. Fil-laqgħa ta' Ġunju 2018 tal-Kumitat tat-Trasport Intern bejn l-UE u l-Iżvizzera, stabbilit mill-Ftehim tal-UE, l-Iżvizzera informat lill-Kummissjoni li hija kienet interessata wkoll li temenda dan il-ftehim għal dak il-għan.

                  Il-kabotaġġ fit-trasport tal-passiġġieri bil-kowċ u bix-xarabank jista' jtejjeb l-effiċjenza tal-operazzjonijiet tat-trasport peress li jippermetti żieda fil-fattur tat-tagħbija tal-vettura. Għalhekk, ġeneralment l-UE hija favur il-ftuħ tas-suq tal-kabotaġġ, kif għamlet ġewwa l-UE skont ir-Regolament (KE) Nru 1073/2009 dwar regoli komuni għall-aċċess għas-suq internazzjonali tas-servizzi tal-kowċ u x-xarabank
                     4
                   (minn hawn 'il quddiem "Ir-Regolament (KE) Nru 1073/2009"). L-awtorizzazzjoni ta' operazzjonijiet ta' kabotaġġ fil-kuntest tal-għoti ta' servizzi internazzjonali tat-trasport tal-passiġġieri bil-kowċ u bix-xarabank fir-reġjuni tal-fruntiera bejn il-Ġermanja u l-Iżvizzera tippermetti lit-trasportaturi involuti jsiru aktar kompetittivi u effiċjenti.

                  Dwar il-kompetenza tal-UE

                  L-Artikolu 3(2) tat-Trattat dwar il-Funzjonament tal-Unjoni Ewropea (TFUE) jistabbilixxi li "[l]-Unjoni għandha wkoll kompetenza esklużiva li tikkonkludi ftehim internazzjonali meta l-konklużjoni tiegħu tkun prevista f'att leġislattiv ta' l-Unjoni, jew tkun meħtieġa sabiex l-Unjoni tkun tista' teżerċita l-kompetenza interna tagħha, jew sal-punt fejn il-konklużjoni tiegħu tista' tolqot xi regoli komuni jew tbiddel il-kamp ta' l-applikazzjoni tagħhom".

                  Skont ir-Regolament (KE) Nru 1073/2009, l-operazzjonijiet ta' kabotaġġ fi ħdan l-Unjoni jistgħu jitwettqu, taħt ċerti kundizzjonijiet, esklużivament mit-trasportaturi li għandhom liċenzja tal-Komunità. Impenji internazzjonali li jippermettu trasportaturi oħra, b'mod partikolari trasportaturi minn pajjiżi terzi, biex iwettqu tali operazzjonijiet jaffettwaw ir-Regolament imsemmi hawn fuq, skont it-tifsira tal-Artikolu 3(2) tat-TFUE.
                     5

                  Barra minn hekk, tali impenji internazzjonali jaffettwaw ukoll il-Ftehim tal-UE, b'mod partikolari l-Artikolu 20 tiegħu. Dawn mhumiex awtorizzati mill-paragrafu 1 ta' dak l-Artikolu, ħlief kif stabbilit fil-paragrafu 2 tiegħu.

                  Konsegwentement, l-impenji bħal dawk maħsuba mill-Ġermanja jaqgħu fil-kamp ta' applikazzjoni tal-kompetenza esklużiva tal-Unjoni. Madankollu, skont l-Artikolu 2(1) tat-TFUE, l-Unjoni tista' tagħti s-setgħa lill-Istati Membri biex jaġixxu f'oqsma fejn hija għandha kompetenza esklużiva.

                  L-għan ta' din il-proposta huwa li l-Ġermanja tingħata s-setgħa li temenda l-ftehim bilaterali eżistenti tagħha dwar it-trasport bit-triq mal-Iżvizzera bil-għan li tawtorizza l-operazzjonijiet ta' kabotaġġ waqt is-servizzi internazzjonali tat-trasport bit-triq tal-passiġġieri bil-kowċ u bix-xarabank fir-reġjuni tal-fruntiera rispettivi taż-żewġ pajjiżi.

                  Dwar il-proċedura

                  L-operazzjonijiet ta' kabotaġġ fi ħdan l-Unjoni minn trasportaturi ta' pajjiż terz, li ma jkollhomx liċenzja tal-Komunità skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi tal-kowċ u x-xarabank, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa meħtieġ li kwalunkwe għoti tas-setgħa skont l-Artikolu 2(1) tat-TFUE jingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE.

               •Konsistenza ma’ dispożizzjonijiet ta’ politika eżistenti fil-qasam ta’ politika

                  Attwalment, il-Ftehim tal-UE ma jawtorizza l-ebda operazzjoni ta' kabotaġġ fit-trasport bit-triq tal-passiġġieri bil-kowċ u bix-xarabank. Madankollu, l-Artikolu 20(2) tal-Ftehim tal-UE jippermetti speċifikament l-eżerċizzju kontinwu ta' drittijiet ta' kabotaġġ diġà eżistenti dment li ma jkun hemm l-ebda diskriminazzjoni bejn it-trasportaturi tal-UE u ma jkun hemm l-ebda tfixkil tal-kompetizzjoni. Ftehim bejn il-Ġermanja u l-Iżvizzera li jawtorizza l-operazzjonijiet ta' kabotaġġ waqt l-għoti ta' servizzi internazzjonali tat-trasport tal-passiġġieri bil-kowċ u bix-xarabank ma jbiddilx id-drittijiet tal-Iżvizzera skont il-Ftehim tal-UE. Barra minn hekk, emenda tal-ftehim bilaterali diġà eżistenti limitat għall-kabotaġġ fir-reġjuni tal-fruntiera rispettivi u, fir-rigward ta' nondiskriminazzjoni u kompetizzjoni mhux imxekkla, soġġetta għal kundizzjonijiet identiċi għal dawk stabbiliti fl-Artikolu 20(2) tal-Ftehim tal-UE, hija konformi mal-politika sottostanti għall-eċċezzjoni stabbilita f'dik id-dispożizzjoni.

                  Fl-UE, il-kabotaġġ fit-trasport bit-triq tal-passiġġieri bil-kowċ u bix-xarabank huwa permess skont id-dispożizzjonijiet tar-Regolament (KE) Nru 1073/2009. L-Artikolu 15 ta' dak ir-Regolament jawtorizza l-operazzjonijiet ta' kabotaġġ fi ħdan l-UE: (1) għal servizzi okkażjonali, (2) għal servizzi regolari speċjali dment li dawn ikunu koperti minn kuntratt konkluż bejn l-organizzatur u t-trasportatur, u (3) għal servizzi regolari waqt servizz internazzjonali regolari ħlief għas-servizzi tat-trasport li jissodisfaw il-ħtiġijiet ta' ċentru urban jew il-ħtiġijiet ta' konurbazzjoni jew tat-trasport bejnu u bejn iż-żoni tal-madwar. L-operazzjoni ta' dak ir-Regolament se tkun affettwata mill-emenda tal-ftehim bilaterali dwar it-trasport bit-triq kif mitlub mill-Ġermanja, iżda fil-każ li l-awtorizzazzjoni tingħata taħt il-kundizzjonijiet deskritti hawn fuq, l-effett ikun biżżejjed limitat.

               •Konsistenza ma’ politiki oħrajn tal-Unjoni

                  Emenda tal-ftehim bilaterali eżistenti dwar it-trasport bit-triq bejn il-Ġermanja u l-Iżvizzera bil-għan li jiġu awtorizzati l-operazzjonijiet ta' kabotaġġ waqt l-għoti ta' servizzi internazzjonali tat-trasport tal-passiġġieri bil-kowċ u bix-xarabank fir-reġjuni tal-fruntiera rispettivi taż-żewġ pajjiżi ma tkunx inkonsistenti ma' kwalunkwe politika oħra tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika għal din il-proposta hija l-Artikolu 2(1) u 91 tat-TFUE.

               •Sussidjarjetà (għall-kompetenza mhux esklużiva)

                  Il-proposta taqa’ taħt il-kompetenza esklużiva tal-Unjoni.

               •Proporzjonalità

                  L-uniku objettiv ta' din il-proposta huwa li l-Ġermanja tingħata s-setgħa, skont l-Artikolu 2(1) tat-TFUE, li temenda l-ftehim bilaterali eżistenti tagħha dwar it-trasport bit-triq mal-Iżvizzera bil-għan li tawtorizza l-operazzjonijiet ta' kabotaġġ waqt l-għoti ta' servizzi internazzjonali tat-trasport tal-passiġġieri bil-kowċ u bix-xarabank fir-reġjuni tal-fruntiera bejn iż-żewġ pajjiżi. Konsegwentement, id-Deċiżjoni proposta tal-Parlament Ewropew u tal-Kunsill ma tmurx lil hinn minn dak li huwa meħtieġ biex jintlaħaq dan l-objettiv.

               •L-għażla tal-istrument

                  L-operazzjonijiet ta' kabotaġġ fi ħdan l-Unjoni minn trasportaturi ta' pajjiż terz, li ma jkollhomx liċenzja tal-Komunità skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi tal-kowċ u x-xarabank, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa meħtieġ li kwalunkwe għoti tas-setgħa skont l-Artikolu 2(1) tat-TFUE jingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE. L-att propost, li min-natura tiegħu huwa setgħa individwali, għandu jiġi adottat b'reazzjoni għal talba korrispondenti magħmula mill-Ġermanja. Għalhekk, dan għandu jieħu l-forma ta' deċiżjoni, indirizzata lill-Ġermanja. Konsegwentement, id-Deċiżjoni proposta tal-Parlament Ewropew u tal-Kunsill tirrappreżenta strument adegwat biex, skont l-Artikolu 2(1) tat-TFUE, il-Ġermanja tingħata s-setgħa biex taġixxi f'din il-kwistjoni.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

               •Konsultazzjonijiet ma’ partijiet ikkonċernati

                  Din il-proposta hija bbażata fuq talba magħmula mill-Ġermanja u tirrigwarda biss lil dan l-Istat Membru. Talba simili ġiet riċevuta mill-Italja li hija soġġetta għal proċedura parallela.

               4.IMPLIKAZZJONIJIET BAĠITARJI

                  Din il-proposta ma għandha l-ebda impatt fuq il-baġit tal-Unjoni.

               2019/0107 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               li l-Ġermanja tingħata s-setgħa li temenda l-ftehim bilaterali eżistenti tagħha dwar it-trasport bit-triq mal-Iżvizzera bil-għan li tawtorizza l-operazzjonijiet ta' kabotaġġ waqt is-servizzi internazzjonali tat-trasport bit-triq tal-passiġġieri bil-kowċ u bix-xarabank fir-reġjuni tal-fruntiera bejn iż-żewġ pajjiżi

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 2(1) u 91 tiegħu,

               Wara li kkunsidraw il-proposta mill-Kummissjoni Ewropea,

               Wara t-trasmissjoni tal-abbozz tal-att leġiżlattiv lill-Parlamenti nazzjonali,

               Wara li kkunsidraw l-opinjoni tal-Kumitat Ekonomiku u Soċjali Ewropew
                  6
               ,

               Wara li kkunsidraw l-opinjoni tal-Kumitat tar-Reġjuni
                  7
               ,

               Waqt li jaġixxu skont il-proċedura ordinarja leġiżlattiva,

               Billi:

               (1)Skont l-Artikolu 20(1) tal-Ftehim bejn il-Komunità Ewropea u l-Konfederazzjoni Żvizzera dwar it-Trasport ta' Merkanzija u Passiġġieri permezz tal-Linji tal-Ferroviji u tat-Triq
                  8
                (minn hawn 'il quddiem "il-Ftehim tal-UE"), it-trasport tal-passiġġieri bil-kowċ u bix-xarabank bejn żewġ postijiet li jinsabu fit-territorju tal-istess Parti Kontraenti minn trasportaturi stabbiliti fit-territorju tal-Parti Kontraenti l-oħra, magħruf bħala kabotaġġ, mhux awtorizzat.

               (2)Skont l-Artikolu 20(2) tal-Ftehim tal-UE, id-drittijiet ta' kabotaġġ eżistenti skont il-ftehimiet bilaterali konklużi bejn l-Istati Membri tal-Unjoni u l-Iżvizzera, li kienu fis-seħħ meta ġie konkluż il-Ftehim tal-UE, jiġifieri fil-21 ta' Ġunju 1999, jistgħu jibqgħu jiġu eżerċitati dment li ma jkun hemm l-ebda diskriminazzjoni bejn it-trasportaturi stabbiliti fl-Unjoni u l-ebda tfixkil tal-kompetizzjoni. Il-ftehim bilaterali dwar it-trasport bit-triq bejn il-Ġermanja u l-Iżvizzera tal-1953
                  9
                ma jawtorizzax l-operazzjonijiet ta' kabotaġġ waqt l-għoti ta' servizzi tat-trasport tal-passiġġieri bil-kowċ u bix-xarabank bejn iż-żewġ pajjiżi. Għalhekk, id-dritt li jitwettqu tali operazzjonijiet bħala riżultat ta' emenda possibbli għall-ftehim mhux fost id-drittijiet koperti bl-Artikolu 20(2) tal-Ftehim tal-UE.

               (3)Impenji internazzjonali li jippermettu lit-trasportaturi mill-Iżvizzera jwettqu operazzjonijiet ta' kabotaġġ fi ħdan l-Unjoni jistgħu jaffettwaw l-Artikolu 20 tal-Ftehim tal-UE, sal-punt li din id-dispożizzjoni ma tawtorizzax tali operazzjonijiet.

               (4)Barra minn hekk, skont ir-Regolament (KE) Nru 1073/2009
                  10
               , l-operazzjonijiet ta' kabotaġġ fi ħdan l-Unjoni jistgħu jitwettqu, taħt ċerti kundizzjonijiet, esklużivament mit-trasportaturi li għandhom liċenzja tal-Komunità. Impenji internazzjonali li jippermettu lit-trasportaturi minn pajjiżi terzi, li ma għandhomx tali liċenzja, iwettqu operazzjonijiet ta' dak it-tip jistgħu jaffettwaw dak ir-Regolament.

               (5)Konsegwentement, tali impenji jaqgħu taħt il-kompetenza esterna esklużiva tal-Unjoni. L-Istati Membri jistgħu jinnegozjaw jew jidħlu f'tali impenji biss jekk huma jingħataw is-setgħa mill-Unjoni biex jagħmlu dan skont l-Artikolu 2(1) tat-TFUE.

               (6)L-operazzjonijiet ta' kabotaġġ fi ħdan l-Unjoni minn trasportaturi ta' pajjiż terz, li ma jkollhomx liċenzja tal-Komunità skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi tal-kowċ u x-xarabank, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa meħtieġ li kwalunkwe għoti tas-setgħa skont l-Artikolu 2(1) tat-TFUE jingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE.

               (7)Permezz ta' ittra datata l-11 ta' Mejju 2017, il-Ġermanja talbet li l-Unjoni tagħtiha s-setgħa li temenda l-ftehim tagħha dwar it-trasport bit-triq mal-Iżvizzera bil-għan li tawtorizza l-operazzjonijiet ta' kabotaġġ waqt is-servizzi tat-trasport tal-passiġġieri bil-kowċ u bix-xarabank fir-reġjuni tal-fruntiera rispettivi taż-żewġ pajjiżi.

               (8)L-operazzjonijiet ta' kabotaġġ jippermettu żieda fil-fattur tat-tagħbija tal-vetturi li żżid l-effiċjenza ekonomika tas-servizzi. Għalhekk huwa xieraq li jiġu awtorizzati tali operazzjonijiet waqt l-għoti ta' servizzi internazzjonali tat-trasport tal-passiġġieri bil-kowċ u bix-xarabank fir-reġjuni tal-fruntiera rispettivi tal-Iżvizzera u tal-Ġermanja. Dan jista' jsaħħaħ b'mod ulterjuri l-integrazzjoni mill-qrib ta' dawn ir-reġjuni tal-fruntiera.

               (9)Sabiex jiġi żgurat li l-operazzjonijiet ta' kabotaġġ ikkonċernati ma jbiddlux il-funzjonament tas-suq intern għas-servizzi tal-kowċ u x-xarabank b'mod eċċessiv, kif stabbilit bir-Regolament (KE) Nru 1073/2009, l-awtorizzazzjoni tagħhom għandha tkun soġġetta għall-kundizzjonijiet li bejn it-trasportaturi stabbiliti fi ħdan l-Unjoni ma hemm l-ebda diskriminazzjoni u l-ebda tfixkil tal-kompetizzjoni.

               (10)Għall-istess raġuni, l-operazzjonijiet ta' kabotaġġ għandhom ikunu awtorizzati biss fir-reġjuni tal-fruntiera tal-Ġermanja waqt l-għoti ta' servizzi tal-kowċ u x-xarabank bejn il-Ġermanja u l-Iżvizzera. Għal dan il-għan, huwa meħtieġ li r-reġjuni tal-fruntiera tal-Ġermanja jiġu ddefiniti skont it-tifsira ta' din id-Deċiżjoni b'mod li jitqies kif xieraq il-funzjonament tar-Regolament (KE) Nru 1073/2009, filwaqt li tkun permessa ż-żieda fl-effiċjenza tal-operazzjonijiet ikkonċernati,

               ADOTTAW DIN ID-DEĊIŻJONI:

               Artikolu 1

               Il-Ġermanja b'dan tingħata s-setgħa li temenda l-ftehim bilaterali eżistenti tagħha dwar it-trasport bit-triq mal-Iżvizzera bil-għan li tawtorizza operazzjonijiet ta' kabotaġġ fir-reġjuni tal-fruntiera rispettivi tal-Ġermanja u tal-Iżvizzera waqt l-għoti ta' servizzi tal-kowċ u x-xarabank bejn iż-żewġ pajjiżi, dment li ma jkun hemm l-ebda diskriminazzjoni bejn it-trasportaturi stabbiliti fl-Unjoni u l-ebda tfixkil tal-kompetizzjoni.

               Skont it-tifsira tal-ewwel paragrafu, ir-reġjuni tal-fruntiera tal-Ġermanja għandhom jitqiesu bħala d-distretti amministrattivi ta' Freiburg u Tübingen f'Baden-Württemberg u d-distrett amministrattiv ta' Swabia fil-Bavarja.

               Artikolu 2

               Il-Ġermanja għandha tinforma lill-Kummissjoni dwar l-emenda tal-ftehim bilaterali tagħha dwar it-trasport bit-triq mal-Iżvizzera skont l-Artikolu 1 ta' din id-Deċiżjoni u tinnotifika t-test ta' dan il-ftehim, Il-Kummissjoni għandha tinforma lill-Kunsill u lill-Parlament Ewropew b'dan.

               Artikolu 3

               Din id-Deċiżjoni hija indirizzata lir-Repubblika Federali tal-Ġermanja.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        Ftehim bejn il-Komunità Ewropea u l-Konfederazzjoni Żvizzera dwar it-Trasport ta' Merkanzija u Passiġġieri permezz tal-Linji tal-Ferroviji u tat-Triq, ĠU L 114, 30.4.2002, p. 91.

                     (2)

                        Filwaqt li l-aħħar sentenza tal-Artikolu 20(2) tal-Ftehim tal-UE tindika li d-drittijiet korrispondenti huma elenkati fl-Anness 8 għal dak il-Ftehim, attwalment l-Anness 8 jelenka biss id-drittijiet għall-ġarr ta' passiġġeiri fi traffiku triangolari (skont l-Artikolu 19(2) tal-Ftehim tal-UE), u ma jindika l-ebda dritt għall-kabotaġġ.
                     Fl-2007, Franza emendat il-ftehim bilaterali tagħha dwar it-trasport bit-triq mal-Iżvizzera tal-1951 sabiex tippermetti kabotaġġ fir-reġjuni tal-fruntiera taż-żewġ pajjiżi waqt l-għoti ta' servizzi transkonfinali regolari bejn iż-żewġ pajjiżi. Bħalissa Franza hija l-unika pajjiż li għandha ftehim mal-Iżvizzera li jippermetti kabotaġġ fit-trasport bit-triq tal-passiġġieri bil-kowċ u bix-xarabank.

                     (3)

                        It-test tal-ftehim jista' jinstab online taħt in-nru. "0.741.619.136" fil-Kompilazzjoni Sistematika ta' Leġiżlazzjoni Federali (
                  https://www.admin.ch/gov/de/start/bundesrecht/systematische-sammlung.html
                  ).

                     (4)

                        Ir-Regolament (KE) Nru 1073/2009 tal-Parlament Ewropew u tal-Kunsill tal-21 ta' Ottubru 2009 dwar regoli komuni għall-aċċess għas-suq internazzjonali tas-servizzi tal-kowċ u x-xarabank, u li jemenda r-Regolament (KE) Nru 561/2006, ĠU L 300, 14.11.2009, p. 88.

                     (5)

                        Għal sitwazzjoni simili, ara l-Opinjoni 2/15 tal-Qorti tal-Ġustizzja tal-Unjoni Ewropea tas-16 ta' Mejju 2017, EU:C:2017:376, paragrafi 189 u 190

                     (6)

                        ĠU C , , p.

                     (7)

                        ĠU C , , p.

                     (8)

                        ĠU L 114, 30.4.2002, p. 91.

                     (9)

                        Test li jista' jinstab taħt in-nru. "0.741.619.136" fil-Kompilazzjoni Sistematika ta' Leġiżlazzjoni Federali Żvizzera.

                     (10)

                        ĠU L 300, 14.11.2009, p. 88.


               IL-KUMMISSJONI EWROPEA
            Brussell, 13.5.2019
            COM(2019) 223 final
            2019/0108(COD)
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            tagħti s-setgħa lill-Italja biex tinnegozja u tikkonkludi ftehim mal-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera bejn iż-żewġ pajjiżi

               MEMORANDUM TA’ SPJEGAZZJONI

               1.KUNTEST TAL-PROPOSTA

               •Ir-raġunijiet għall-proposta u l-objettivi tagħha

                  Dwar is-suġġett

                  Ir-reġjuni tal-fruntiera tal-Italja u l-Iżvizzera huma integrati mill-qrib. Ħafna Taljani jivvjaġġaw lejn xogħol fl-Iżvizzera u viċe versa u hemm traffiku ta’ passiġġieri transfruntier bit-triq vibranti. Hemm offruti għadd ta’ servizzi ta’ xarabanks u kowċis, li jaqsmu l-fruntiera u b’hekk jgħaqqdu r-reġjuni tal-fruntiera taż-żewġ pajjiżi.

                  Il-ġarr miż-żewġ naħat ta’ passiġġieri u ta’ merkanzija bit-triq bejn l-Iżvizzera u l-UE huwa regolat mill-Ftehim dwar it-Trasport fuq l-Art bejn l-UE u l-Iżvizzera
                     1
                   (minn hawn ‘il quddiem imsejjaħ “il-Ftehim tal-UE”).

                  Skont l-Artikolu 20(1) tal-Ftehim tal-UE, “[t]rasport bejn żewġ punti li jinsabu fit-territorju tal-istess Parti Kontraenti minn trasportaturi stabbiliti fit-territorju tal-Parti Kontraenti l-oħra mhumiex awtorizzati taħt dan il-Ftehim”. Dan ifisser li t-trasportaturi li joperaw is-servizzi tal-passiġġieri li jaqsmu l-fruntiera jistgħu jġorru biss passiġġieri minn naħa għall-oħra tal-fruntiera jew fit-territorju tal-Parti Kontraenti li huma stabbiliti fiha. L-operaturi ta’ xarabanks u kowċis stabbiliti fl-Iżvizzera ma jistgħux iġorru passiġġieri bejn żewġ punti fuq in-naħa Taljana tal-fruntiera u l-operaturi stabbiliti fl-UE ma jistgħux iġorru passiġġieri bejn żewġ punti fuq in-naħa Żvizzera tal-fruntiera.

                  L-Artikolu 20(2) tal-Ftehim tal-UE jippermetti li jkomplu jiġu eżerċitati drittijiet diġà eżistenti taħt ftehimiet bilaterali konklużi bejn Stati Membri individwali tal-UE u l-Iżvizzera li kienu fis-seħħ fil-mument tal-konklużjoni tal-Ftehim tal-UE, sakemm ma jkun hemm l-ebda diskriminazzjoni bejn trasportaturi tal-UE u l-ebda distorsjoni tal-kompetizzjoni. Il-kabotaġġ fit-trasport tal-passiġġieri bil-kowċ u xarabank jista’ għalhekk ikun possibbli fir-relazzjonijiet mal-Iżvizzera f’każ li ftehim bejn Stat Membru tal-UE u l-Iżvizzera fis-seħħ fil-21 ta’ Ġunju 1999 kien jipprevedi dan. Fil-prattika, l-ebda wieħed mill-ftehimiet bilaterali rilevanti bejn l-Istati Membri u l-Iżvizzera li kienu fis-seħħ dak iż-żmien ma kien jipprevedi drittijiet ta’ kabotaġġ għat-trasport tal-passiġġieri bil-kowċ u x-xarabank.
                     2

                  Permezz ta’ ittra tas-7 ta’ Frar 2018, l-Italja infurmat lill-Kummissjoni li tixtieq tinnegozja u tikkonkludi ftehim mal-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera bejn iż-żewġ pajjiżi. Fil-laqgħa ta’ Ġunju 2018 tal-Kumitat tat-Trasport Intern UE-Żvizzera, stabbilita mill-Ftehim tal-UE, l-Iżvizzera għarrfet lill-Kummissjoni li kienet ukoll interessata li tikkonkludi ftehim bħal dan.

                  Il-kabotaġġ fit-trasport tal-passiġġieri bil-kowċ u x-xarabank jista’ jtejjeb l-effiċjenza tal-operazzjonijiet tat-trasport billi jippermetti li jiżdied il-fattur tat-tagħbija tal-vettura. Għalhekk l-UE hija ġeneralment favorevoli għall-ftuħ tas-suq tal-kabotaġġ, kif għamlet ġewwa l-UE f’konformità mar-Regolament (KE) Nru 1073/2009 dwar regoli komuni għall-aċċess għas-suq internazzjonali għas-servizzi tal-kowċ u x-xarabank
                     3
                   (minn hawn ‘il quddiem “Regolament (KE) Nru 1073/2009”). L-awtorizzazzjoni ta’ operazzjonijiet ta’ kabotaġġ fil-kuntest tal-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera bejn l-Italja u l-Iżvizzera tippermetti lit-trasportaturi involuti jsiru aktar kompetittivi u effiċjenti.

                  Dwar il-kompetenza tal-UE

                  L-Artikolu 3(2) tat-Trattat dwar il-Funzjonament tal-Unjoni Ewropea (TFUE) jistabbilixxi li “[l]-Unjoni għandha wkoll kompetenza esklużiva li tikkonkludi ftehim internazzjonali meta l-konklużjoni tiegħu tkun prevista f’att leġiżlattiv tal-Unjoni, jew tkun meħtieġa sabiex l-Unjoni tkun tista’ teżerċita l-kompetenza interna tagħha, jew sal-punt fejn il-konklużjoni tiegħu tista’ tolqot xi regoli komuni jew tbiddel il-kamp tal-applikazzjoni tagħhom”.

                  Skont ir-Regolament (KE) Nru 1073/2009, l-operazzjonijiet ta’ kabotaġġ fl-Unjoni jistgħu jitwettqu, taħt ċerti kundizzjonijiet, esklussivament minn trasportaturi li għandhom liċenzja Komunitarja. Impenji internazzjonali li jippermettu lil trasportaturi oħrajn, b’mod partikolari trasportaturi minn pajjiżi terzi, li jwettqu tali operazzjonijiet jaffettwaw ir-Regolament imsemmi hawn fuq, fit-tifsira tal-Artikolu 3(2) tat-TFUE.
                     4

                  Barra minn hekk, impenji internazzjonali bħal dawn jaffettwaw ukoll il-Ftehim tal-UE, b’mod partikolari l-Artikolu 20 tiegħu. Huma mhumiex awtorizzati mill-paragrafu 1 ta’ dak l-Artikolu, ħlief kif stabbilit fil-paragrafu 2 tiegħu.

                  Konsegwentement, impenji bħal dawk maħsuba mill-Italja jaqgħu fil-kamp ta’ applikazzjoni tal-kompetenza esklużiva tal-Unjoni. Madankollu, skont l-Artikolu 2(1) tat-TFUE, l-Unjoni tista’ tagħti s-setgħa lill-Istati Membri biex jaġixxu f’oqsma fejn għandha kompetenza esklużiva.

                  L-għan ta’ din il-proposta huwa li tagħti s-setgħa lill-Italja biex tinnegozja u tikkonkludi ftehim mal-Iżvizzera li jawtorizza operazzjonijiet ta’ kabotaġġ fil-forniment ta’ servizzi transfruntiera ta’ trasport ta’ passiġġieri bit-triq bix-xarabank u l-kowċ fir-reġjuni rispettivi tal-fruntiera taż-żewġ pajjiżi.

                  Dwar il-proċedura

                  Operazzjonijiet ta’ kabotaġġ fl-Unjoni minn trasportaturi minn pajjiżi terzi, li m’għandhomx liċenzja Komunitarja skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi bil-kowċis u x-xarabanks, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa neċessarju li kwalunkwe setgħa skont l-Artikolu 2(1) tat-TFUE tingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE.

               •Konsistenza ma’ dispożizzjonijiet ta’ politika eżistenti fil-qasam tal-politika

                  Bħalissa, il-Ftehim tal-UE ma jawtorizza l-ebda operazzjoni ta’ kabotaġġ fit-trasport tal-passiġġieri bit-triq bil-kowċ u x-xarabank. Madankollu, l-Artikolu 20(2) tal-Ftehim tal-UE jippermetti speċifikament l-eżerċizzju kontinwu tad-drittijiet ta’ kabotaġġ eżistenti sakemm ma jkun hemm l-ebda diskriminazzjoni bejn it-trasportaturi tal-UE u ma jkun hemm l-ebda distorsjoni tal-kompetizzjoni. Ftehim bejn l-Italja u l-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank ma jbiddilx id-drittijiet tal-Iżvizzera skont il-Ftehim tal-UE. Barra minn hekk, il-konklużjoni ta’ ftehim bilaterali limitat għall-kabotaġġ fir-reġjuni rispettivi tal-fruntiera u, fir-rigward ta’ non-diskriminazzjoni u kompetizzjoni mhux distorta, soġġetta għal kondizzjonijiet identiċi għal dawk stabbiliti fl-Artikolu 20(2) tal-Ftehim tal-UE, hija konformi mal-politika li fuqha hija bbażata l-eċċezzjoni stabbilita f’dik id-dispożizzjoni.

                  Fl-UE, il-kabotaġġ fit-trasport bit-triq tal-passiġġieri bil-kowċ u x-xarabank huwa permess skont id-dispożizzjonijiet tar-Regolament (KE) Nru 1073/2009. L-Artikolu 15 ta’ dak ir-Regolament jawtorizza operazzjonijiet ta’ kabotaġġ fl-UE (1) għal servizzi okkażjonali, (2) għal servizzi regolari speċjali sakemm ikunu koperti b’kuntratt konkluż bejn l-organizzatur u t-trasportatur, u (3) għal servizzi regolari waqt servizz internazzjonali regolari ħlief għal servizzi ta’ trasport li jissodisfaw il-ħtiġijet ta’ ċentru urban jew ħtiġijiet ta’ konurbazzjoni jew trasport bejnu u ż-żoni tal-madwar. L-operat ta’ dak ir-Regolament ikun affettwat mill-konklużjoni ta’ ftehim bilaterali dwar it-trasport bit-triq kif mitlub mill-Italja, iżda l-affezzjoni tkun limitata biżżejjed, f’każ li l-awtorizzazzjoni tingħata, soġġetta għall-kondizzjonijiet deskritti hawn fuq.

               •Konsistenza ma’ politiki oħrajn tal-Unjoni

                  Ftehim bejn l-Italja u l-Iżvizzera li jawtorizza operazzjonijiet ta’ kabotaġġ waqt il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni rispettivi tal-fruntiera taż-żewġ pajjiżi ma jkunx inkonsistenti ma’ kwalunkwe politika oħra tal-Unjoni.

               2.BAŻI ĠURIDIKA, SUSSIDJARJETÀ U PROPORZJONALITÀ

               •Bażi ġuridika

                  Il-bażi ġuridika għal din il-proposta hija l-Artikolu 2(1) u l-Artikolu 91 tat-TFUE.

               •Sussidjarjetà (għal kompetenza mhux esklużiva)

                  Il-proposta taqa’ fi ħdan il-kompetenza esklużiva tal-Unjoni.

               •Proporzjonalità

                  L-għan tal-proposta huwa li tawtorizza, skont l-Artikolu 2(1) tat-TFUE, in-negozjar u l-konklużjoni ta’ ftehim bilaterali bejn l-Italja u l-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera bejn iż-żewġ pajjiżi. Konsegwentement, id-Deċiżjoni proposta tal-Parlament Ewropew u tal-Kunsill ma tmurx lil hinn minn dak li huwa meħtieġ biex jinkiseb dan l-għan.

               •L-għażla tal-istrument

                  Operazzjonijiet ta’ kabotaġġ fl-Unjoni minn trasportaturi minn pajjiżi terzi, li m’għandhomx liċenzja Komunitarja skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi bil-kowċis u x-xarabanks, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa neċessarju li kwalunkwe setgħa skont l-Artikolu 2(1) tat-TFUE tingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE. L-att propost, fin-natura tiegħu ta’ setgħa individwali, għandu jiġi adottat, bħala tweġiba għal talba korrispondenti mill-Italja. Għalhekk għandu jieħu l-forma ta’ deċiżjoni, indirizzata lill-Italja. Konsegwentement, id-Deċiżjoni proposta tal-Parlament Ewropew u tal-Kunsill tirrappreżenta strument adegwat biex l-Italja, skont l-Artikolu 2(1) tat-TFUE, tingħata s-setgħa biex taġixxi f’din il-kwistjoni.

               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONI TAL-IMPATT

               •Konsultazzjonijiet ma’ partijiet ikkonċernati

                  Din il-proposta hija bbażata fuq talba mill-Italja u tirrigwarda biss lil dan l-Istat Membru. Talba simili waslet mill-Ġermanja li hija soġġetta għal proċedura parallela.

               4.IMPLIKAZZJONIJIET BAĠITARJI

                  Din il-proposta ma għandha l-ebda impatt fuq il-baġit tal-Unjoni.

               2019/0108 (COD)

               Proposta għal

               DEĊIŻJONI TAL-PARLAMENT EWROPEW U TAL-KUNSILL

               tagħti s-setgħa lill-Italja biex tinnegozja u tikkonkludi ftehim mal-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera bejn iż-żewġ pajjiżi

               IL-PARLAMENT EWROPEW U L-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 2(1) u 91 tiegħu,

               Wara li kkunsidraw il-proposta mill-Kummissjoni Ewropea,

               Wara t-trasmissjoni tal-abbozz tal-att leġiżlattiv lill-Parlamenti nazzjonali,

               Wara li kkunsidra l-opinjoni tal-Kumitat Ekonomiku u Soċjali Ewropew
                  5
               ,

               Wara li kkunsidraw l-opinjoni tal-Kumitat tar-Reġjuni
                  6
               ,

               Waqt li jaġixxu skont il-proċedura ordinarja leġiżlattiva,

               Billi:

               (1)Skont l-Artikolu 20(1) tal-Ftehim bejn il-Komunità Ewropea u l-Konfederazzjoni Żvizzera dwar it-Trasport ta’ Oġġetti u Passiġġieri bil-Ferrovija u bit-Triq
                  7
                (minn hawn ‘il quddiem imsejjaħ “il-Ftehim tal-UE”), it-trasport ta’ passiġġieri bil-kowċ u x-xarabank bejn żewġ punti li jinsabu fit-territorju tal-istess Parti Kontraenti minn trasportaturi stabbiliti fit-territorju tal-Parti Kontraenti l-oħra, magħruf bħala l-kabotaġġ, mhuwiex awtorizzat.

               (2)Skont l-Artikolu 20(2) tal-Ftehim tal-UE, id-drittijiet eżistenti ta’ kabotaġġ taħt ftehimiet bilaterali konklużi bejn l-Istati Membri tal-Unjoni u l-Iżvizzera, li kienu fis-seħħ meta ġie konkluż il-Ftehim tal-UE, jiġifieri fil-21 ta’ Ġunju 1999, jistgħu jkomplu jiġu eżerċitati sakemm ma jkunx hemm l-ebda diskriminazzjoni bejn it-trasportaturi stabbiliti fl-Unjoni u l-ebda distorsjoni tal-kompetizzjoni. L-Italja m’għandha l-ebda ftehim bilaterali mal-Iżvizzera li tawtorizza operazzjonijiet ta’ kabotaġġ matul il-forniment ta’ servizzi ta’ trasport tal-passiġġieri bil-kowċ u x-xarabank bejn iż-żewġ pajjiżi. Għalhekk, id-dritt li jitwettqu tali operazzjonijiet bħala riżultat tal-konklużjoni possibbli ta’ ftehim bħal dan mhuwiex fost id-drittijiet koperti mill-Artikolu 20(2) tal-Ftehim tal-UE.

               (3)Impenji internazzjonali li jippermettu lit-trasportaturi mill-Iżvizzera jwettqu operazzjonijiet ta’ kabotaġġ fl-Unjoni jistgħu jaffettwaw l-Artikolu 20 tal-Ftehim tal-UE, sal-punt li din id-dispożizzjoni ma tawtorizzax tali operazzjonijiet.

               (4)Barra minn hekk, skont ir-Regolament (KE) Nru 1073/2009
                  8
               , operazzjonijiet ta’ kabotaġġ fl-Unjoni jistgħu jitwettqu, taħt ċerti kundizzjonijiet, esklużivament minn trasportaturi li għandhom liċenzja Komunitarja. Impenji internazzjonali li jippermettu lit-trasportaturi minn pajjiżi terzi, li ma jkollhomx tali liċenzja, li jwettqu operazzjonijiet ta’ dak it-tip jistgħu jaffettwaw dak ir-Regolament.

               (5)Konsegwentement, impenji bħal dawn jaqgħu taħt il-kompetenza esterna esklużiva tal-Unjoni. L-Istati Membri jistgħu jinnegozjaw jew jidħlu f’impenji bħal dawn biss jekk ikollhom is-setgħa li jagħmlu hekk mill-Unjoni f’konformità mal-Artikolu 2(1) tat-TFUE.

               (6)Operazzjonijiet ta’ kabotaġġ fl-Unjoni minn trasportaturi minn pajjiżi terzi, li m’għandhomx liċenzja Komunitarja skont ir-Regolament (KE) Nru 1073/2009, jaffettwaw il-funzjonament tas-suq intern għas-servizzi bil-kowċis u x-xarabanks, kif stabbilit mil-leġiżlatur tal-Unjoni permezz tar-Regolament (KE) Nru 1073/2009. Għalhekk huwa neċessarju li kwalunkwe setgħa skont l-Artikolu 2(1) tat-TFUE tingħata mil-leġiżlatur tal-Unjoni, skont il-proċedura leġiżlattiva msemmija fl-Artikolu 91 tat-TFUE.

               (7)Permezz ta’ ittra tas-7 ta’ Frar 2018, l-Italja talbet setgħa mill-Unjoni biex tikkonkludi ftehim mal-Iżvizzera li jawtorizza operazzjonijiet ta’ kabotaġġ matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni rispettivi tal-fruntiera taż-żewġ pajjiżi.

               (8)L-operazzjonijiet ta’ kabotaġġ jippermettu li jiżdied il-fattur tat-tagħbija tal-vetturi, u min-naħa tiegħu dan iżid l-effiċjenza ekonomika tas-servizzi. Huwa għalhekk xieraq li dawn l-operazzjonijiet jiġu awtorizzati matul il-forniment ta’ servizzi internazzjonali tat-trasport tal-passiġġieri bil-kowċ u x-xarabank fir-reġjuni tal-fruntiera rispettivi tal-Iżvizzera u l-Italja. Dan jista’ jsaħħaħ aktar l-integrazzjoni mill-qrib ta’ dawn ir-reġjuni tal-fruntiera.

               (9)Sabiex jiġi żgurat li l-operazzjonijiet ta’ kabotaġġ ikkonċernati ma jbiddlux eċċessivament il-funzjonament tas-suq intern għas-servizzi bil-kowċ u x-xarabank, kif stabbilit bir-Regolament (KE) Nru 1073/2009, l-awtorizzazzjoni tagħhom għandha tkun soġġetta għall-kundizzjonijiet li ma jkun hemm l-ebda diskriminazzjoni bejn trasportaturi stabbiliti fl-Unjoni u l-ebda distorsjoni tal-kompetizzjoni.

               (10)Għall-istess raġuni, l-operazzjonijiet ta’ kabotaġġ għandhom ikunu awtorizzati biss fir-reġjuni tal-fruntiera tal-Italja waqt il-forniment ta’ servizzi bil-kowċ u x-xarabank bejn l-Italja u l-Iżvizzera. Għal dan il-għan, huwa meħtieġ li r-reġjuni tal-fruntiera tal-Italja jiġu definiti fit-tifsira ta’ din id-Deċiżjoni b’mod li jitqies kif xieraq il-funzjonament tar-Regolament (KE) Nru 1073/2009, filwaqt li jippermetti li tiżdied l-effiċjenza tal-operazzjonijiet ikkonċernati,

               ADOTTAW DIN ID-DEĊIŻJONI:

               Artikolu 1

               L-Italja hija b’hekk mogħtija s-setgħa li tinnegozja u tikkonkludi ftehim mal-Iżvizzera li jawtorizza operazzjonijiet ta’ kabotaġġ fir-reġjuni rispettivi tal-fruntiera tal-Italja u l-Iżvizzera matul il-forniment ta’ servizzi bil-kowċ u x-xarabank bejn iż-żewġ pajjiżi, sakemm ma jkunx hemm l-ebda diskriminazzjoni bejn it-trasportaturi stabbiliti fl-Unjoni u l-ebda distorsjoni tal-kompetizzjoni.

               Bħala reġjuni tal-fruntiera tal-Italja fit-tifsira tal-ewwel paragrafu, għandhom jiġu kkunsidrati r-reġjuni Piemonte u Lombardija u r-reġjuni awtonomi Valle d’Aosta u Trentino-Alto Adige.

               Artikolu 2

               L-Italja għandha tinforma lill-Kummissjoni bil-konklużjoni ta’ ftehim skont l-Artikolu 1 ta’ din id-Deċiżjoni u għandha tinnotifika t-test tal-ftehim imsemmi. Il-Kummissjoni għandha tinforma lill-Kunsill u lill-Parlament Ewropew b’dan.

               Artikolu 3

               Din id-Deċiżjoni hija indirizzata lir-Repubblika Taljana.

               Magħmul fi Brussell,

                  Għall-Parlament Ewropew
                        Għall-Kunsill

                  Il-President
                        Il-President

                     (1)

                        Ftehim bejn il-Komunità Ewropea u l-Konfederazzjoni Żvizzera dwar il-Ġarr ta’ Oġġetti u Passiġġieri bit-Tren jew bit-Triq, ĠU L 114, 30.4.2002, p. 91

                     (2)

                        Filwaqt li l-aħħar sentenza tal-Artikolu 20(2) tal-Ftehim tal-UE tindika li d-drittijiet korrispondenti huma elenkati fl-Anness 8 ta’ dak il-Ftehim, l-Anness 8 bħalissa jelenka biss id-drittijiet għat-trasport ta’ passiġġieri fi traffiku trijangolari (skont l-Artikolu 19(2) tal-Ftehim tal-UE), mhux id-drittijiet għal kabotaġġ.
                     Fl-2007, Franza emendat il-ftehim bilaterali tagħha dwar it-trasport bit-triq mal-Iżvizzera tal-1951 biex tippermetti l-kabotaġġ fir-reġjuni tal-fruntiera taż-żewġ pajjiżi matul perjodu ta’ forniment ta’ servizzi transfruntiera regolari bejn iż-żewġ pajjiżi. Franza issa hija l-uniku pajjiż li għandu ftehim mal-Iżvizzera li jippermetti l-kabotaġġ fit-trasport tal-passiġġieri bit-triq bil-kowċ u x-xarabank.

                     (3)

                        Ir-Regolament (KE) Nru 1073/2009 tal-Parlament Ewropew u tal-Kunsill tal-21 ta’ Ottubru 2009 dwar regoli komuni għall-aċċess għas-suq internazzjonali tas-servizzi tal-kowċ u x-xarabank, u li jemenda r-Regolament (KE) Nru 561/2006, ĠU L 300, 14.11.2009, p. 88.

                     (4)

                        Għal sitwazzjoni simili, cf. Opinjoni 2/15 tal-Qorti tal-Ġustizzja tal-Unjoni Ewropea tas-16 ta’ Mejju 2017, UE:C:2017:376, paragrafi 189 u 190.

                     (5)

                        ĠU C , , p.

                     (6)

                        ĠU C , , p.

                     (7)

                        ĠU L 114, 30.4.2002, p. 91.

                     (8)

                        ĠU L 300, 14.11.2009, p. 88.


               IL-KUMMISSJONI EWROPEA
            Brussell, 9.7.2019
            COM(2019) 298 final
            2019/0143(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub li għandha titnieda mill-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki għall-NVR u għall-UTPs tat-TAF

               MEMORANDUM TA’ SPJEGAZZJONI

               1.Suġġett tal-proposta

               It-12-il sessjoni tal-Kumitat ta’ Esperti Tekniċi (CTE) tal-Organizzazzjoni Intergovernattiva għat-Trasport Internazzjonali bil-Ferrovija (OTIF) se ssir f’Bern, l-Iżvizzera, nhar it-12 u t-13 ta’ Ġunju 2019. L-aġenda tal-laqgħa tinkludi:

               –Proposta għal deċiżjoni li timmodifika s-sistema tar-Reġistru tal-OTIF – Reġistri Nazzjonali tal-Vetturi Ferrovjarji (NVR); kif ukoll

               –Proposta għal deċiżjoni li timmodifika l-Anness 1 tal-Preskrizzjonijiet Tekniċi Uniformi – Applikazzjonijiet telematiċi għas-servizz tat-trasport tal-merkanzija (il-UTPs tat-TAF).

               (a)L-ispeċifikazzjonijiet attwali tal-NVR applikabbli skont ir-regoli tal-OTIF huma ekwivalenti għal dawk previsti fid-Deċiżjoni tal-Kummissjoni 2007/756/KE
                  1
               .

               Fil-qafas tar-raba’ pakkett ferrovjarju, il-Kummissjoni adottat id-Deċiżjoni ta’ Implimentazzjoni tal-Kummissjoni (UE) 2018/1614
                  2
               , li tipprevedi speċifikazzjonijiet aġġornati għar-reġistri nazzjonali tal-vetturi tal-UE kif ukoll speċifikazzjonijiet għar-Reġistru Ewropew tal-Vetturi (EVR), u li tħassar id-Deċiżjoni tal-Kummissjoni 2007/756/KE. Dan ir-Reġistru se jieħu post ir-reġistri nazzjonali tal-vetturi tal-UE mill-2021 ’il quddiem.

               Il-fini tad-deċiżjoni tas-CTE hija li timmodifika l-NVR u li żżomm l-ekwivalenza tiegħu mad-Deċiżjoni ta’ Implimentazzjoni tal-Kummissjoni (UE) 2018/1614.

               (b)Il-Preskrizzjonijiet Tekniċi Uniformi (UTPs) tal-OTIF huma sett ta’ speċifikazzjonijiet tekniċi li jitnisslu mill-prinċipji, l-objettivi u l-proċeduri tal-COTIF għall-kostruzzjoni u l-operat tal-materjal tal-ferroviji, bl-objettiv ewlieni li tinkiseb l-ikbar interoperabbiltà possibbli. B’hekk, il-UTPs fl-OTIF huma ekwivalenti għall-ispeċifikazzjonijiet tekniċi ta’ interoperabbiltà (TSIs) tal-UE.

               Il-UTPs tat-TAF jistabbilixxu rekwiżiti bażiċi u addizzjonali li mingħajrhom is-subsistema TAF ma tistax taħdem. Dawn jirrigwardaw il-proċess ta’ komunikazzjoni bejn l-impriżi ferrovjarji u l-maniġers tal-infrastruttura, il-bażijiet ta’ data maħsuba biex jintużaw għall-insegwiment tal-ferroviji u l-movimenti tal-vaguni, u l-informazzjoni li trid titwassal lill-klijenti tal-merkanzija. Dawn ir-rekwiżiti huma ekwivalenti għat-TSIs tat-TAF speċifikati fir-Regolament tal-Kummissjoni (UE) Nru 1305/2014
                  3
                u fir-Regolament ta’ Implimentazzjoni tal-Kummissjoni (UE) 2018/278
                  4
               .

               Il-Kummissjoni adottat modifika tar-Regolament tal-Kummissjoni (UE) Nru 1305/2014 fis-27 ta’ Mejju 2019
                  5
               .

               Il-fini tad-deċiżjoni li jiġu mmodifikati l-UTPs tat-TAF hija li tinżamm l-ekwivalenza tagħhom mar-Regolament tal-Kummissjoni (UE) Nru 1305/2014 kif modifikat dan l-aħħar.

               Il-pożizzjoni li għandha tittieħed f’isem l-Unjoni dwar id-deċiżjonijiet imsemmija hawn fuq li se jiġu adottati mis-CTE, għandha tiġi stabbilita b’Deċiżjoni tal-Kunsill abbażi tal-Artikolu 218(9) tat-TFUE.

               2.Kuntest tal-proposta

               2.1.Il-Konvenzjoni dwar it-Trasport Internazzjonali bil-Ferrovija (COTIF)

               Il-Konvenzjoni COTIF hija t-test legali li jistabbilixxi l-OTIF. Skont l-Artikolu 2(1) tal-COTIF, l-għan tagħha huwa li tippromwovi, ittejjeb u tiffaċilita, f’kull aspett, it-traffiku internazzjonali bil-ferrovija, b’mod partikolari billi tistabbilixxi sistemi ta’ liġi uniformi f’diversi oqsma tal-liġi relatati mat-traffiku internazzjonali bil-ferrovija. Il-COTIF tirregola wkoll it-tmexxija tal-Organizzazzjoni, l-objettivi, l-attribuzzjonijiet, ir-relazzjonijiet tagħha mal-Istati Kontraenti, u l-attivitajiet tagħha b’mod ġenerali.

               Il-COTIF għalhekk tittratta l-leġiżlazzjoni ferrovjarja fuq għadd ta’ kwistjonijiet legali u tekniċi ferrovjarji differenti, li huma maqsuma f’żewġ partijiet: il-Konvenzjoni nnifisha, li tirregola l-ġestjoni tal-OTIF u t-tmien Appendiċijiet (inkluż Appendiċi H ġdida li għandha tiġi adottata waqt it-13-il-Assemblea Ġenerali li jmiss tal-OTIF) li jistabbilixxu liġi ferrovjarja uniformi.

               –Appendiċi A – Kuntratt tat-Trasport Internazzjonali ta’ Passiġġieri bil-Ferrovija (CIV)

               –Appendiċi B – Kuntratt tat-Trasport Internazzjonali ta’ Prodotti bil-Ferrovija (CIM)

               –Appendiċi C – Trasport Internazzjonali ta’ Oġġetti Perikolużi bil-Ferrovija (RID)

               –Appendiċi D – Kuntratt tal-użu ta’ vetturi fit-traffiku internazzjonali bil-ferrovija (CUV)

               –Appendiċi E – Kuntratt tal-użu ta’ infrastruttura fit-traffiku internazzjonali bil-ferrovija (CUI)

               –Appendiċi F – Regoli Uniformi li jirrigwardaw il-Validazzjoni ta’ Standards Tekniċi u l-Adozzjoni ta’ Preskrizzjonijiet Tekniċi Uniformi applikabbli għall-Materjal tal-Ferroviji bl-intenzjoni li jintużaw mit-Traffiku Internazzjonali (APTU UR)

               –Appendiċi G – Regoli Uniformi li jirrigwardaw l-Ammissjoni Teknika ta’ Materjal tal-Ferroviji użat fit-Traffiku Internazzjonali (ATMF UR)

               –Appendiċi H – Regoli Uniformi dwar l-operat sikur tal-ferroviji fit-traffiku internazzjonali (EST UR)

               Abbażi tal-Appendiċijiet F u G tal-COTIF, hemm 12-il UTP għall-interoperabbiltà teknika.

               Il-COTIF japplika għal 46 stat, inkluż 26 Stat Membru tal-UE (kollha minbarra Malta u Ċipru).

               2.2.Il-Ftehim bejn l-Unjoni Ewropea u l-Konvenzjoni tal-Organizzazzjoni Intergovernattiva għat-Trasport Internazzjonali bil-Ferrovija (OTIF)

               Fis-16 ta’ Ġunju 2011, il-Kunsill adotta d-Deċiżjoni tal-Kunsill 2013/103/UE
                  6
                billi ffirma u kkonkluda l-Ftehim bejn l-Unjoni Ewropea u l-OTIF dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999. Dan il-Ftehim daħal fis-seħħ fl-1 ta’ Lulju 2011.

               L-Unjoni hi parti għall-Ftehim, l-istess bħalma huma l-Istati Membri kollha għajr Ċipru u Malta. Id-Deċiżjoni tal-Kunsill 2013/103/UE tispeċifika li l-Kummissjoni għandha tirrappreżenta lill-Unjoni fil-laqgħat tal-OTIF. Fiha wkoll Dikjarazzjoni mill-Unjoni dwar l-eżerċizzju ta’ kompetenza (l-Anness I) u tistipula arranġamenti interni għall-Kunsill, għall-Istati Membri u għall-Kummissjoni fi proċedimenti taħt l-OTIF (l-Anness III).

               2.3.Il-Kumitat ta’ Esperti Tekniċi tal-OTIF

               Is-CTE huwa organu tal-OTIF stabbilit bl-Artikolu 8 tal-COTIF. Huwa magħmul mill-Istati Membri tal-OTIF li japplikaw l-Appendiċijiet F u G (APTU, ATMF) tal-COTIF.

               Is-CTE għandu kompetenza fi kwistjonijiet ta’ interoperabbiltà u ta’ armonizzazzjoni teknika fil-qasam ferrovjarju u fi proċeduri ta’ approvazzjoni teknika. Jiżviluppa l-Appendiċijiet APTU u ATMF u r-Regoli Uniformi tiegħu, li japplikaw għall-materjal tal-ferroviji bl-intenzjoni li jintuża fit-traffiku internazzjonali, u li jikkonċernaw b’mod partikolari:

               ·l-adozzjoni ta’ preskrizzjonijiet tekniċi għall-vetturi u għall-infrastruttura, u l-validazzjoni tal-istandards;

               ·il-proċeduri li jikkonċernaw il-valutazzjoni tal-konformità tal-vetturi;

               ·id-dispożizzjonijiet li jikkonċernaw il-manutenzjoni tal-vetturi;

               ·ir-responsabbiltajiet għall-kompożizzjoni tal-ferroviji u l-użu sikur tal-vetturi;

               ·id-dispożizzjonijiet li jikkonċernaw l-evalwazzjoni u l-valutazzjoni tar-riskju;

               ·l-ispeċifikazzjonijiet għar-reġistri.

               Is-CTE bħalissa għandu grupp ta’ ħidma permanenti (WG TECH) li huwa responsabbli għat-tħejjija tad-deċiżjonijiet tas-CTE.

               2.4.L-adozzjoni ta’ atti mis-CTE

               Il-proċess ta’ adozzjoni tas-soltu għall-UTPs huwa preskritt fl-Artikoli 6 u 8 tal-APTU, u jista’ jieħu madwar sena u nofs.

               2.5.L-atti previsti għall-adozzjoni bi proċedura bil-miktub mis-CTE tal-OTIF

               Is-CTE ressaq il-modifiki li ġejjin biex tiġi adottata deċiżjoni dwarhom permezz ta’ proċedura bil-miktub:

               –proposta għal deċiżjoni li timmodifika l-NVR; kif ukoll

               –proposta għal deċiżjoni li timmodifika l-Anness 1 tal-UTPs tat-TAF.

               2.5.1.Modifika tal-ispeċifikazzjonijiet tal-NVR

               Il-fini tad-deċiżjoni li timmodifika l-ispeċifikazzjonijiet tal-NVR hija li żżomm l-ekwivalenza tiegħu mad-Deċiżjoni ta’ Implimentazzjoni tal-Kummissjoni (UE) 2018/1614.

               Għal dan il-għan, il-modifiki jikkonċernaw il-proċeduri marbutin mar-reġistri u mar-reġistrazzjonijiet. Ma jikkonċernawx is-software jew il-funzjonament tal-NVR.

               Fil-qosor, il-modifiki jinkludu dawn li ġejjin:

               ·Jiddaħħal ir-rekwiżit il-ġdid li skontu l-Istati Kontraenti mhux tal-UE għandhom jinfurmaw lis-Segretarju Ġenerali tal-OTIF bid-dettalji ta’ kuntatt tal-Entitajiet ta’ Reġistrazzzjoni, li mbagħad jiġu ppubblikati mis-Segretarju Ġenerali tal-OTIF (il-punt ġdid 2.3);

               ·Tiddaħħal skadenza (20 jum ta’ xogħol) għar-reġistrazzjoni tal-bidliet fl-NVR (fil-punt 3.2.3);

               ·Ikompli jiġi ċċarat il-proċess ta’ reġistrazzjoni addizzjonali għal dawk il-vetturi li ma ġewx irreġistrati fl-NVR u ma ġewx konnessi mar-Reġistru Virtwali Ċentralizzat Ewropew tal-Vetturi (ECVVR) (3.2.5);

               ·Ikompli jiċċara kif tiġi ttrasferita r-reġistrazzjoni bejn l-NVRs u kif jinbidel in-numru Ewropew tal-vettura (EVN) (3.2.6);

               ·Jaġġorna t-tabelli bi drittijiet tal-aċċess (3.3) u bil-lista ta’ kodiċijiet ta’ restrizzjoni armonizzati [l-Appendiċi 1 – Il-kodifikazzjoni tar-restrizzjonijiet];

               ·Jaġġorna l-istruttura u l-kontenut tan-Numru Ewropew tal-Identifikazzjoni (EIN) [l-Appendiċi 2: il-kodiċi tal-pajjiż (kamp 1) u t-tip ta’ dokument (kamp 2)];

               ·Modifiki editorjali matul it-test.

               Skont l-Artikolu 20 § 1 e) tal-COTIF u l-Artikolu 13 §§ 1, 4 u 5 tar-Regoli Uniformi tal-ATMF, is-CTE għandu l-kompetenza biex jieħu deċiżjonijiet dwar dawn l-emendi.

               2.5.2.Modifika tal-UTPs tat-TAF

               Il-fini tad-deċiżjoni li timmodifika l-UTPs tat-TAF hija li tinżamm l-ekwivalenza tagħhom mat-TSIs tat-TAF inklużi fir-Regolament tal-Kummissjoni (UE) Nru 1305/2014 kif modifikat dan l-aħħar.

               Bħat-TSIs tat-TAF, il-UTPs tat-TAF jagħmlu referenza għal dokumenti tekniċi li jiġu ppubblikati u aġġornati regolarment fuq is-sit web tal-Aġenzija tal-Unjoni Ewropea għall-Ferroviji (is-soltu tal-anqas darba fis-sena). L-aħħar aġġornamenti ta’ dawn id-dokumenti tekniċi huma adattamenti minuri marbutin speċifikament mal-format tad-data u tal-messaġġi għall-iskambju ta’ informazzjoni bejn l-impriżi ferrovjarji u l-maniġers tal-infrastruttura.

               Billi l-modifika ta’ dawn ir-referenzi tikkostitwixxi formalment modifika tal-UTPs tat-TAF, trid tkun soġġetta għal deċiżjoni mis-CTE skont l-Artikolu 20 § 1 b) tal-COTIF u l-Artikolu 6 tal-APTU.

               L-atti previsti se jkunu jorbtu legalment lill-Istati Membri tal-OTIF u lill-organizzazzjonijiet ta’ integrazzjoni ekonomika reġjonali li aderew mal-COTIF, b’mod partikolari l-Unjoni Ewropea.

               2.6.Il-kompetenza tal-Unjoni u d-drittijiet tal-votazzjoni

               Skont l-Artikolu 6 tal-Ftehim bejn l-UE u l-OTIF:

               “1. Għal deċiżjonijiet fi kwistjonijiet fejn l-Unjoni għandha kompetenza esklużiva, l-Unjoni għandha teżerċita d-drittijiet ta’ votazzjoni tal-Istati Membri tagħha taħt il-Konvenzjoni.

               2. Għal deċiżjonijiet fi kwistjonijiet fejn l-Unjoni taqsam il-kompetenza mal-Istati Membri tagħha, għandhom jivvutaw l-Unjoni jew l-Istati Membri tagħha.

               3. Soġġett għall-paragrafu 7 tal-Artikolu 26 tal-Konvenzjoni, l-Unjoni għandu jkollha l-istess għadd ta’ voti daqs l-Istati Membri tagħha li huma wkoll Partijiet għall-Konvenzjoni. Meta l-Unjoni tivvota, l-Istati Membri tagħha ma għandhomx jivvutaw.”

               Skont il-liġi tal-Unjoni, l-Unjoni kisbet kompetenza esklużiva fi kwistjonijiet ta’ trasport bil-ferrovija fejn il-COTIF jew l-istrumenti legali adottati skontu jistgħu jaffettwaw jew ibiddlu l-kamp ta’ applikazzjoni ta’ dawn ir-regoli eżistenti tal-Unjoni. Ir-regoli tal-Unjoni se jintlaqtu b’mod ċar mill-adozzjoni ta’ tali modifiki, billi l-objettiv tal-miżura huwa li tallinja l-NVR u l-UTPs tat-TAF, rispettivament, mad-Deċiżjoni ta’ Implimentazzjoni tal-Kummissjoni (UE) 2018/1614, u mar-Regolament tal-Kummissjoni (UE) Nru 1305/2014 kif modifikati dan l-aħħar.

               Billi l-Unjoni għandha kompetenza esklużiva fuq il-kwistjonijiet koperti miż-żewġ deċiżjonijiet tas-CTE imsemmija hawn fuq, l-Unjoni, irrappreżentata mill-Kummissjoni, għandha teżerċita d-drittijiet tal-votazzjoni fir-rigward tal-adozzjoni ta’ dawn iż-żewġ deċiżjonijiet.

               3.Il-pożizzjoni li għandha tittieħed f’isem l-Unjoni

               Għar-raġunijiet kollha msemmija hawn fuq, jenħtieġ li l-Unjoni tivvota favur.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               L-Artikolu 218(9) tat-TFUE japplika irrispettivament jekk l-Unjoni tkunx membru tal-korp jew tkunx Parti għall-Ftehim
                  7
               .

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               4.1.2.Applikazzjoni għall-każ preżenti

               L-atti li s-CTE huwa mitlub jadotta jikkostitwixxu atti li għandhom effetti legali. L-atti previsti għandhom effetti legali għaliex jimmodifikaw il-qafas legali tal-OTIF billi jallinjaw l-UTPs tal-COTIF mat-TSIs tal-UE fir-rigward tas-Subsistemi, u huma vinkolanti għall-Unjoni.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal deċiżjoni skont l-Artikolu 218(9) tat-TFUE tiddependi b’mod ewlieni fuq l-objettiv u l-kontenut tal-att previst li għalih tkun qed tiġi adottata pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv u l-kontenut ewlenin tal-att previst jirrigwardaw it-trasport ferrovjarju.

               Għalhekk, il-bażi ġuridika sostantiva għad-deċiżjoni proposta hija l-Artikolu 91 tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 91 tat-TFUE, flimkien mal-Artikolu 218(9) tat-TFUE.

               2019/0143 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-proċedura bil-miktub li għandha titnieda mill-Kumitat ta’ Esperti Tekniċi tal-Organizzazzjoni Intergovernattiva għat-Trasport Internazzjonali bil-Ferrovija (OTIF) għall-adozzjoni ta’ modifiki għall-NVR u għall-UTPs tat-TAF

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 91, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-Unjoni aderiet mal-Konvenzjoni li tirrigwarda t-Trasport Internazzjonali bil-Ferrovija tad-9 ta’ Mejju 1980 kif emendata mill-Protokoll ta’ Vilnius tat-3 ta’ Ġunju 1999 (“il-COTIF”), skont id-Deċiżjoni tal-Kunsill 2013/103/UE
                  9
               .

               (2)L-Istati Membri kollha, bl-eċċezzjoni ta’ Ċipru u Malta, huma Partijiet għall-COTIF.

               (3)Skont l-Artikolu 8 tal-COTIF, ġie stabbilit il-Kumitat tal-Esperti Tekniċi (“is-CTE”) tal-Organizzazzjoni Intergovernattiva għat-Trasport Internazzjonali bil-Ferrovija (OTIF). Skont l-Artikolu 20(1)(e) tal-COTIF u l-Artikoli 13(1), (4) u (5) tal-Appendiċi G (ATMF), is-CTE għandu l-kompetenza biex jieħu deċiżjonijiet dwar l-adozzjoni jew il-modifika tar-Reġistru tal-OTIF – Reġistri Nazzjonali tal-Vetturi Ferrovjarji (NVR). Skont l-Artikolu 20(1)(b) tal-COTIF u l-Artikolu 6 tal-Appendiċi F (APTU), is-CTE għandu l-kompetenza biex jieħu deċiżjonijiet dwar l-adozzjoni ta’ Preskrizzjonijiet Tekniċi Uniformi – Applikazzjonijiet telematiċi għas-servizz tat-trasport tal-merkanzija (UTPs tat-TAF), jew dwar dispożizzjoni li temenda UTP abbażi tal-Appendiċi F (APTU) u l-Appendiċi G (ATMF) tal-Konvenzjoni tal-COTIF.

               (4)Is-CTE se jadotta, bi proċedura bil-miktub, proposta għal deċiżjoni li timmodifika l-ispeċifikazzjonijiet tal-NVR, kif ukoll proposta għal deċiżjoni li timmodifika l-Anness 1 tal-UTPs tat-TAF.

               (5)Jixraq li tiġi stabbilita l-pożizzjoni li għandha tittieħed f’isem l-Unjoni fis-CTE, għax il-modifiki proposti se jkunu vinkolanti għall-Unjoni.

               (6)L-objettiv ta’ dawn l-emendi huwa li l-NVR u l-UTPs tat-TAF jiġu allinjati, rispettivament, mad-Deċiżjoni ta’ Implimentazzjoni tal-Kummissjoni (UE) 2018/1614
                  10
                u mar-Regolament ta’ Implimentazzjoni tal-Kummissjoni (UE) Nru 2019/778
                  11
               .

               (7)L-emendi proposti huma konformi mal-liġi u mal-objettivi strateġiċi tal-Unjoni billi jikkontribwixxu għall-allinjament tal-leġiżlazzjoni tal-OTIF mad-dispożizzjonijiet ekwivalenti tal-Unjoni, u għalhekk jenħtieġ li jkunu appoġġati mill-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-proċedura bil-miktub, li għandha titnieda mill-Kumitat ta’ Esperti Tekniċi tal-Konvenzjoni li tirrigwarda t-Trasport Internazzjonali bil-Ferrovija tad-9 ta’ Mejju 1980, fir-rigward tal-modifiki għall-NVR u għall-Anness 1 tal-UTPs tat-TAF, għandha tkun kif ġej:

               1.Vot favur l-emendi proposti mis-CTE għall-NVR, kif misjuba fid-Dokument ta’ Ħidma tas-CTE TECH-19001-CTE12-5.1.

               2.Vot favur l-emenda proposta mis-CTE għall-UTPs tat-TAF, kif misjuba fid-Dokument ta’ Ħidma tas-CTE TECH-18037-CTE12-5.2.

               Artikolu 3

               Wara l-adozzjoni tiegħu, l-att tal-Kumitat ta’ Esperti Tekniċi għandu jiġi ppubblikat f’Il-Ġurnal Uffiċjali tal-Unjoni Ewropea, b’indikazzjoni tad-data tad-dħul fis-seħħ tiegħu.

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kummissjoni 2007/756/KE tad-9 ta’ Novembru 2007 li tadotta speċifikazzjoni komuni tar-reġistru nazzjonali tal-vetturi previst fl-Artikoli 14(4) u (5) tad-Direttivi 96/48/KE u 2001/16/KE (ĠU L 305, 23.11.2007, p. 30).

                     (2)

                        Id-Deċiżjoni ta’ Implimentazzjoni tal-Kummissjoni (UE) 2018/1614 tal-25 ta’ Ottubru 2018 li tistabbilixxi l-ispeċifikazzjonijiet għar-reġistri tal-vetturi msemmija fl-Artikolu 47 tad-Direttiva (UE) 2016/797 tal-Parlament Ewropew u tal-Kunsill u li temenda u tħassar id-Deċiżjoni tal-Kummissjoni 2007/756/KE (OJ L 268, 26.10.2018, p. 53).

                     (3)

                        Ir-Regolament tal-Kummissjoni (UE) Nru 1305/2014 tal-11 ta’ Diċembru 2014 dwar l-ispeċifikazzjoni teknika għall-interoperabbiltà fir-rigward tas-subsistema “applikazzjonijiet telematiċi għas-servizz tat-trasport tal-merkanzija” tas-sistema ferrovjarja tal-Unjoni Ewropea u li jħassar ir-Regolament (KE) Nru 62/2006 (ĠU L 356, 12.12.2014, p. 438).

                     (4)

                        Ir-Regolament ta’ Implimentazzjoni tal-Kummissjoni (UE) 2018/278 tat-23 ta’ Frar 2018 li jemenda l-Anness tar-Regolament (UE) Nru 1305/2014 rigward l-istruttura tal-messaġġi, il-mudell tad-data u tal-messaġġi, u l-Bażi tad-Data Operazzjonali tal-Vaguni u tal-Unitajiet Intermodali, u li jadotta standard tal-IT għas-saff ta’ komunikazzjoni tal-Interfaċċa Komuni (ĠU L 54, 24.2.2018).

                     (5)

                        Ir-Regolament ta’ Implimentazzjoni tal-Kummissjoni (UE) 2019/778 tas-16 ta’ Mejju 2019 li jemenda r-Regolament tal-Kummissjoni (UE) Nru 1305/2014 fir-rigward tal-Ġestjoni tal-Kontroll tat-Tibdil (ĠU L 139I, 27.5.2019, p. 356-359).

                     (6)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (7)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs Il-Kunsill, C-399/12, ECLI:EU:C:2014:2258, il-paragrafu 64.

                     (8)

                        Is-Sentenza tal-Qorti tal-Ġustizzja tas-7 ta’ Ottubru 2014, Il-Ġermanja vs il-Kunsill, C-399/12, ECLI:EU:C:2014:2258, il-paragrafi 61 sa 64.

                     (9)

                        Id-Deċiżjoni tal-Kunsill 2013/103/UE tas-16 ta’ Ġunju 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Organizzazzjoni Intergovernattiva għat-Trasport Internazzjonali bil-Ferrovija dwar l-Adeżjoni tal-Unjoni Ewropea mal-Konvenzjoni li tirrigwarda t-Trasport Internazzjonali bil-Ferrovija (COTIF) tad-9 ta’ Mejju 1980, kif emendata mill-Protokoll ta’ Vilnius tat-3 ta’ Ġunju 1999 (ĠU L 51, 23.2.2013, p. 1).

                     (10)

                        Id-Deċiżjoni ta’ Implimentazzjoni tal-Kummissjoni (UE) 2018/1614 tal-25 ta’ Ottubru 2018 li tistabbilixxi l-ispeċifikazzjonijiet għar-reġistri tal-vetturi msemmija fl-Artikolu 47 tad-Direttiva (UE) 2016/797 tal-Parlament Ewropew u tal-Kunsill u li temenda u tħassar id-Deċiżjoni tal-Kummissjoni 2007/756/KE (OJ L 268, 26.10.2018, p. 53).

                     (11)

                        Ir-Regolament ta’ Implimentazzjoni tal-Kummissjoni (UE) 2019/778 tas-16 ta’ Mejju 2019 li jemenda r-Regolament tal-Kummissjoni (UE) Nru 1305/2014 fir-rigward tal-Ġestjoni tal-Kontroll tat-Tibdil (ĠU L 139I, 27.5.2019, p. 356-359).